b"\n_START_ARTICLE_\nErnst Schr\xc3\xb6der\n_START_SECTION_\nVida\n_START_PARAGRAPH_\nEl seu pare era el director del gymnasium (institut de secund\xc3\xa0ria) de Mannheim i la seva mare era filla d'un pastor protestant de Haunsheim (Baviera). Schr\xc3\xb6der va viure dos anys de la seva inf\xc3\xa0ncia a casa d'aquest avi, qui el va encoratjar per l'estudi. Als vuit anys ja llegia el llat\xc3\xad, habilitat que despr\xc3\xa9s va estendre al franc\xc3\xa8s, angl\xc3\xa8s, itali\xc3\xa0, castell\xc3\xa0 i rus. Despr\xc3\xa9s de passar per diverses escoles de Mannheim, va comen\xc3\xa7ar els seus estudis universitaris el 1860 a la universitat de Heidelberg, on va tenir com professors Hesse (matem\xc3\xa0tiques), Kirchhoff (f\xc3\xadsica) i Bunsen (qu\xc3\xadmica). Nom\xc3\xa9s dos anys despr\xc3\xa9s, el 1862, va obtenir el doctorat i els dos anys seg\xc3\xbcents va estar estudiant a la universitat de K\xc3\xb6nigsberg amb els professors Richelot i Neumann. El 1864 va obtenir el t\xc3\xadtol de professor de secund\xc3\xa0ria i se'n va anar a Zuric on va donar classes a l'Escola Cantonal i tamb\xc3\xa9 va aprofitar per estudiar al Polit\xc3\xa8cnic de Zuric. Probablement la seva afici\xc3\xb3 pel muntanyisme el va portar a escollir aquesta localitat propera al Alps. _NEWLINE_El 1868, retornat a la seva terra natal era professor al P\xc3\xa4dagogyum de Pforzheim i, despr\xc3\xa9s d'una breu estan\xc3\xa7a a l'ex\xc3\xa8rcit durant la guerra francoprussiana, potser per motius patri\xc3\xb2tics o potser per altres motius, va ser nomenat el 1872 professor titular del realgymnasium de Baden-Baden. El 1874 va ser nomenat professor de l'Escola T\xc3\xa8cnica Superior de Darmstadt i el 1876 va prendre possessi\xc3\xb3 de la c\xc3\xa0tedra de matem\xc3\xa0tiques del Institut Tecnol\xc3\xb2gic de Karlsruhe, del que va ser rector el curs 1890-1891 i en el qual va romandre fins a la seva mort el 1902._NEWLINE_Les seves lli\xc3\xa7ons a Karlsruhe van ser sobre tot de teoria de nombres, trigonometria, an\xc3\xa0lisi matem\xc3\xa0tica i \xc3\xa0lgebra. Nom\xc3\xa9s existeix const\xc3\xa0ncia d'un petit nombre de classes sobre l\xc3\xb2gica, mat\xc3\xa8ria que el va fer conegut i que nom\xc3\xa9s un petit nombre del seus estudiants podrien seguir el seu treball."